钦定古今图书集成/方舆汇编/职方典/第1489卷 > 《修濬黑龙潭水利记》吴元孝
## 钦定古今图书集成/方舆汇编/职方典/第1489卷 > 《修濬黑龙潭水利记》吴元孝

盖水利之为，政治要也。国赋民生，实根本焉。古昔名
臣循吏，靡不惟是为务。泾之三渠，漳之十二渠尚矣。
其后倪以公修治于六辅，范文正濬筑于广陵，信阳
令有“子贡坡”之号，胡襄守有《如春阳》之歌。流泽无穷，
声施后世，岂偶然哉？慨诸当年所为虑思以臻厥成
者，相视营度，功诚伟矣。路南州界深阻，山泽未辟，水
源出自黑龙潭，而坡堰弗建，蓄泄无备，旱涝曾不得
一勺之用。自赠中大夫大参邹公莅兹土，奉职循理
以为治，百姓乐业，讼狱平反。他如增课解羡种种，又
其绪耳。然于水利尤加之意。爰筑堰束水势，凿渠数
十里，通水道，由潭口抵大屯，原隰几千顷，皆为沃野，
无凶年。州民粒食之休，贻于万世，洋洋乎惠泽流传，
与古争烈，而建祠崇祀，俎豆无替，视歌诵殆远过之
矣。岁久陵谷迁徙，渠渐淤而野几涸，夫亦川泽在前，
弗因之者之过也。公闻孙今总滇臬，平反无冤，世德
直与于门并称，尤勤水道遗迹，以光大先泽。方元孝
入境贽谒，首举以询，时固拙劣，未遑开濬，蒙授以方
略，始知所向以从事。爰循故道，阅视实由，谷口之冲，
水激沙崩，此塞彼必决，毋怪乎旋修而旋堙也。于是
坚甃谷口，增枧横石，洒荡沙泥，使不堕塞沟渎中，而
后溃者筑之，阏者疏之，渠复其故，而沃野再睹于今
日。军民之懽忭鼓舞而戴德于公者，犹当日之戴德
于赠公矣。惟赠公经画之远猷，今公绳武之极思，精
神潜孚而不隔，故功烈经久而聿新。路南亿万世之利，孰非食邹庭两世之泽也哉？祖孙济美，德业交辉，
宁啻李赞皇、黄安陆已耶？杨伯起之《五代》，张子孺之
七叶，其绳绳无多让矣。无烦公帑，非馀泽之浸灌，有
以感动之，乌能若是？元孝下吏，何敢以不文之辞为
扬厉，幸附畚锸之役，而兴仰止之思，敢缀《志》之。其董
督则本州吏目黄君应登，实有劳勚焉；分修则水利
老人夏时泰、王朝栗正芳也，例得并书。